Papersnake/gushiwen huggingface dataset:
唐修撰义问挽词二首 其一
苏辙（宋代）

家风台柏老，遗直故依然。节见南迁后，神凝未瞑前。

临民旧有法，训子适成篇。九转今犹在，参同岂妄传。
苦雨奉寄陇西公兼呈王征士
杜甫（唐代）

今秋乃淫雨，仲月来寒风。群木水光下，万象云气中。

所思碍行潦，九里信不通。悄悄素浐路，迢迢天汉东。

愿腾六尺马，背若孤征鸿。划见公子面，超然欢笑同。

奋飞既胡越，局促伤樊笼。一饭四五起，凭轩心力穷。

嘉蔬没混浊，时菊碎榛丛。鹰隼亦屈猛，乌鸢何所蒙。

式瞻北邻居，取适南巷翁。挂席钓川涨，焉知清兴终。
试诸葛生笔因书所怀寄诸弟 其十九
彭汝砺（宋代）

吾忆东林北，庭前巧作山。乍晴风苒苒，久雨藓班班。

渔钓沧洲静，樵歌白日闲。蓬瀛仙世界，容易落人间。
赠杨斗笠
宋登春（明代）

江汉何年斗笠翁，丹砂未熟酒瓢空。金华不见牧羊子，郢上还邀襄野童。

宝剑歌残徒自媚，瑶琴凄断与谁同。相逢且莫沧州去，为报淮南有桂丛。
寄林虙
徐积（宋代）

昔者淮南使，刚中辅以和。生前无所苟，身后事如何。

有子泣枯草，无人诵蓼莪。林公为不死，下客谩悲歌。
和李敷察推即席感旧二首 其二
范纯仁（宋代）

一榜登科二十年，江城偶得共盘筵。郑公雅喜中都职，梅福曾盘邑吏仙。

白首相期情契厚，素风犹待子孙传。狂歌醉舞形骸外，吾道从来况坦然。
百字令 由杨桥散步至绿杨湾，宿周懒渔清籁馆
戴延介（清代）

醉拖筇去，把湖光山色，揽归无际。桑叶染黄橙衬绿，云画夕阳红里。

下下高高，行行止止，不尽登临意。冷风扑面，湿衣无数空翠。

遥认萝薜深深，柴扉半掩，有故人高寄。且觅村醪呼酒伴，块磊胸中消未。

明日幽寻，琉璃万顷，又棹扁舟矣。山灵应笑，千秋此客能几。
秋灯对雨寄史近崔积
武元衡（唐代）

坐听宫城传晚漏，起看衰叶下寒枝。空庭绿草结离念，

细雨黄花赠所思。蟋蟀已惊良节度，茱萸偏忆故人期。

相逢莫厌尊前醉，春去秋来自不知。
长相
顾若璞（明代）

春先到。愁先到。嫩莺故对新丛叫。懒把云和抱。

愁先到。春先到。花轻蝶乱东风袅。捻却花相照。
梅花
吕本中（宋代）

野水依城竹映沙，江梅开处又人家。天晴径欲花前醉，只恐衰颜不称花。
晦庵先生遗墨
汪炎昶（宋代）

待制诗章雕玉雪，朗中笔阵面云霞。
独于妙迹留遗恨，润石嵯峨叠藓花。
秋怀二首 其一
汪炎昶（宋代）

剧暑逢添闰，微凉忽值秋。年争飞鸟疾，云共此生浮。

多难仍怀古，他乡独倚楼。可能天下虑，政有一身忧。
莱州，赠林郎故人林鸣九孙 其二
李宪噩（清代）

去日怀中呼幼字，今来海上震才名。与郎三世为投赠，莫厌词场老瘦生。
敬礼瓦屋和尚塔偈
勾令玄（宋代）

大空无尽动马尘，玄步孤高物外人。
日本国来寻彼岸，洞山林下过迷津。
流流法乳谁无分，子子教知我最亲。
一百六十三岁后，方於此塔葬全身。
送张无梦归天台
陈尧叟（宋代）

山人之所隐，临海赤城閒。
天台峰峨峨，剡水声潺潺。
绝顶一室非尘寰，忘形终日同云閒。
仙軿每戾止，人迹绝跻攀。
沆瀣挹朝味，冰雪留童颜。
手持百首还元诗，诗成自谓人不知。
世人得之蹈，希夷自此游。
朝市皆争识形仪，承祯以道遇明主。
子训卖药归会稽，张君今能尽继之。
冥冥孤鸿东南飞，邈然不自烟霞期。
依韵和雪窦山昙颖长老见寄
梅尧臣（宋代）

处山无厌山，林鸟正关关。
月入潭心白，花明谷口闲。
采薪能自至，流水不知还。
闻欲观沧海，高峰峻亦攀。
送苏龙图知明州 其二
吕本中（宋代）

宇宙之间得几人，平生季子最相亲。一麾出守三千里，去觅风流贺季真。
鹃崔后渠咏箓竹亭
李梦阳（明代）

崔家孤亭万竹里，绕窗栗栗青琅玕。结实当春凤不馁，托根有地龙且蟠。

霜风飘萧起空谷，美人翠袖生暮寒。彼淇盈盈一水隔，望而不见徒自叹。
曹仁宪谨荣寿
林春和（清代）

圣朝崇吏治，海表有贤臣。注意诗书教，关心疾苦民。

今将周甲子，共庆降申辰。有此群情载，应成不老春。
饮刘穆之萃芳亭
谢承举（明代）

倚石厌花气，漱泉怜水香。欲留红日下，先占绿阴凉。

客醉酒沾席，官贫书满床。老便寻乐境，此地本吾乡。
金明池 臬署寒夜展鹃红女史梅花画扇感赋
陈维崧（清代）

历历残更，沈沈深院，坐冷宫斋桦烛。檐雨滴、人声渐悄，又廊外、茶响将熟。

想外边、片片琼英，都解向、红板桥南堆簇。怅何计寻香，无聊展画，小检齐纨零幅。

遥忆粉娥调脂盝。恰和泪匀铅，忍寒皴绿。簪花格、红欹翠弱，没骨绘、神全韵足。

料霜毫、写欲成时，衬纤月如银，斜支臂玉。且吟弄空花，摩挲秋扇，也算探梅林麓。
读书
薛仲庚（宋代）

忧来驱我行，困来驱我睡。
文章堆案头，时复一开视。
岂能皆通说，偶然聊适意。
骏马骤平途，里程何足计。
万我罗目前，忽为尘所昧。
虎豹贵搜猎，狐兔从委弃。
五鼎虽共珍，闻名岂知味。
均此一卷书，今日与昨异。
求名无欲速，要当毕斯世。
古人不为经，言动人偶记。
悲哉汉诸儒，白首闇文义。
过鄱阳湖先寄洪守唐介待制 其二
赵抃（宋代）

内阁朝廷号正臣，朅来江外拥朱轮。危樯西喜洪都近，谏省当时旧主人。
一萼红 赋红梅次郭南湖韵
陶宗仪（明代）

水云乡，又南枝逗煖，绰约汉宫妆。春艳秾分，朱铅浅试，翠袖独倚修篁。

想应道、东风料峭，剪霞彩、零乱补绡裳。勾漏寻真，丹丘授诀，傲睨冰霜。

毕竟孤标还在，纵夭桃繁杏，难侣寒香。玛瑙坡头，珊瑚树底，江南别是风光。

且莫倚、高楼玉管，怕轻盈、飞处误刘郎。依旧小窗，疏影淡月昏黄。
偈颂七十一首
释了惠（宋代）

诸佛诸祖，邪入肺腑。
无药可医，无术可取。
题都亭驿
施宜生（金朝）

江梅的烁未全开，老倦无心上将台。
人在江南望江北，断鸿声里送潮来。
进德
陆游（宋代）

进德工夫在日新，正如更历自知津。
迷时误认毒为药，定後始知天胜人。
四壁不妨身落魄，万夫谁敌胆轮囷？遗经在匮君毋厌，灯火青荧渐可亲。
任昉引南海俗谚
佚名（隋代）

蛇珠千枚。不及玫瑰。
咏史上·宣帝
陈普（宋代）

孝宣不召山阳守，痛在糟糠不下堂。
家国莫先笞已子，汉人空识抱成王。
游城南十六首。赠同游
韩愈（唐代）

唤起窗全曙，催归日未西。无心花里鸟，更与尽情啼。
次韵邓天启贺茅舍新成二首 其一
陈渊（宋代）

长者一床室，先生五柳庐。久贫应似我，多病或如渠。

客少门常寂，身闲日自舒。窥园知鲜暇，安得掺君裾。
高二承宣与苏二左司唱和春雨诗远蒙见寄依韵
晁说之（宋代）

太乙池中舰，洞庭湖上蓬。
问谁今得乐，宇宙钓丝中。
晏十五约重阳饮患无登高处
郑侠（宋代）

道义相欢胜饮醪，况添流雪见承糟。
卧篱一醉陶家宅，不是龙山趣也高。
三月十二日晚雨因取渊明诗微雨洗高林清飚矫
滕岑（宋代）

去岁所种竹，今岁望成林。
竹萌犹未见，时节春已深。
逮茲一雨润，犊角庶可寻。
切勿轻剪馘，长养令萧森。
陪梁大谏陈察院同登蒋山
吴芾（宋代）

尽室斋心谒梵宫，愿求一语卜穷通。
老夫只欲归田去，懒把前程问志公。
皇帝合春帖子
周南（宋代）

玉宇朝来变好春，都传塞上已和亲。
中天日月无私照，万国耕桑雨露均。
次韵宋永兄伤时二首
黄公度（宋代）

举目江河异，伤心汉阙低。
未闻胡折北，谁复将征西。
志苦甘尝胆，身先愿执鼙。
时惟王事急，六月尚栖栖。
赠张华诗
何劭（魏晋）

四时更代谢，悬象迭卷舒。暮春忽复来，和风与节俱。

俯临清泉涌，仰观嘉木敷。周旋我陋圃，西瞻广武庐。

既贵不忘俭，处有能存无。镇俗在简约，树塞焉足摹。

在昔同班司，今者并园墟。私愿偕黄发，逍遥综琴书。

举爵茂阴下，携手共踌躇。奚用遗形骸，忘筌在得鱼。
芗林五十咏·瓜田
杨万里（宋代）

独酌圣贤酒，新尝子母瓜。
丁宁林下友，莫道故侯家。
和巨中游芝山
毛滂（宋代）

俗状尘容欲养成，犹惭岫幌不吾扃。
任慵读律知难入，忍睡看山辄暂醒。
兰茁有时应吐秀，茗根无味强通灵。
朝霞夕菊全堪饱，肯绐侏儒学岁星。
题淮阴祠
张栻（宋代）

秦关昔先驱，南郑岂淹久。
夜中丞相归，平明印垂肘。
古来豪杰人，调度出窠臼。
登坛一军惊，六合已在手。
从兹看廊清，指挥如运帚。
时艰思奇才，庙古酹樽酒。
出门望长淮，故国长稂莠。
同云正惨澹，人事极纷纠。
拘挛傥无累，吾欲献九九。
谒申屠御史
王义山（宋代）

褰帷问俗驻洪都，听得舆人夹道呼。
好事被君都做了，个般风力自前无。
忆江南 咏雪
钱慧贞（清代）

帘外雪，密洒似银沙。飞去隋堤疑柳絮，飘来庾岭认梅花。

春思落谁家。
瞿塘峡
张问陶（清代）

峡雨濛濛竟日闲，扁舟真落画图间。
便将万管玲珑笔，难写瞿塘两岸山。
赠仲勉子文?此诗为黄庭坚作?
苏轼（宋代）

雨昏南浦曾相对，雪满荆州喜再逢。
有子才如不羁马，知君心再后凋松。
闲看书册应多味，老傍人门想更慵。
何日晴轩观笔砚，一杯相属更従容。
题彭孝求碧云飞观
杨万里（宋代）

寸云如絮起青原，飞空化作一碧山。
天风吹上南斗边，砰然堕在快阁前。
老彭有孙拉云住，海蜃吐楼压云去。
日暮佳人来不来，朗诵汤休断肠句。
赠仙翁
释文珦（宋代）

九曲溪连万树松，树边云屋住仙翁。
不曾说著人间事，日暮唯先闭鹤笼。
三叠
刘克庄（宋代）

曲径无尘聊席地，小亭有月即凭栏。
此翁虽老犹高致，不但能评黑牡丹。
踏莎行·花县来迎
佚名（宋代）

花县来迎，瓜期欣至。大贤初度今朝是。蕤宾律应又将中，明宵圆月光腾瑞。兰玉称觞，斑斓舞戏。椒浆聊壮君行志。看看人已在鹏程，趋朝指日为舟济。
题清江常宰道院
王炎（宋代）

古人牧民如赤子，今人临民用笞箠。
孰知官府本无事，独恨庸人扰之耳。
临邛有客腰铜章，三年为吏先慈祥。
老农共说长官好，桑柘阴中民小康。
公庭閒暇雁鹜散，燕坐胡床清昼长。
拨烦何自文书省，治道由来贵清静。
不须柱下五千言，洙泗六经无猛政。
元日追次东坡和子由省宿致斋韵
喻良能（宋代）

五十之年又过三，依然白发照青衫。
年来大起山林兴，任达从教笑阮咸。
绍定庚寅纪事
萧澥（宋代）

稻粱平地寇难防，到处搬为塞上粮。
路险林深多脱谷，东风绿偃满山秧。
偈二十二首 其二
释子淳（宋代）

萧索茅庵草乱埋，柴扉日午尚慵开。冥然独坐枯眼上，孰谓殊恩云外来。
闰月二日清坐 其一
章甫（宋代）

淮海秋风日，柴荆老病夫。诗因穷处得，愁到酒边无。

俗物妨青眼，浮生喜白须。绳床供午寝，清梦落江湖。
追赋杨氏夜游（四首）
王璲（宋代）

红锦簇鞍鞯，宫西小市边。
更衣宽宝带，匀粉落花钿。
袖窄扬鞭易，靴轻下马便。
君王好夜饮，留醉凤楼前。
怀素律公帖赞
岳珂（宋代）

噫怀素，善草书。杂真行，世所无。妙之臻，理不殊。盍反观，同其初。
游长安诸寺联句。长乐坊安国寺。题璘公院
段成式（唐代）

静，虚。热际，安居。 ——郑符

龛灯敛，印香除。东林宾客，西涧图书。檐外垂青豆， ——段成式

经中发白蕖。纵辩宗因衮衮，忘言理事如如。 ——段成式

泉台定将入流否，邻笛足疑清梵馀。 ——段成式
读史杂感 其二
任其昌（清代）

北庭寒月夜临关，回望烟尘一惨颜。《禹贡》不通蒲类海，尧封欲弃贺兰山。

尚闻虏帐擒生远，曾是将军奏凯还。可惜如丝天际水，年年流血到人间。
平城秋郊怀古
李溥光（元代）

虎踞龙盘化劫灰，登临怀抱动吟哀。山河王气归今代，经界遗踪认古来。

御水了无乔木在，金陵犹见野花开。繁华消息无从问，落日荒烟锁凤台。
山中即事
王镃（宋代）

落花流出石崖泉，疑是山中有隐仙。
路隔深林看不见，斧樵声在碧云边。
相见欢 邮题似周六弟湘烟阁填词图小影
邓瑜（清代）

天涯草色凄迷。月平西。画出小红无语、怨莺啼。

千里外。亲风采。女媭题。题起万般心事、付江蓠。
采桑子 春归
叶静宜（清代）

啼鹃唤了春归去，风也凄凄。雨也凄凄。一任残花落又飞。

韶华在眼轻消遣，莺也依依。燕也依依。几度留春春竟归。
嘲拄杖
吕本中（宋代）

王郎赠我桄榔杖，三岁庵中伴我闲。只为懒行常靠壁，不能随我过嵩山。
洞仙歌
沈曾植（清代）

冰肌玉骨，自美人如月。不与常娥共圆缺。尽摩诃春晚，玉帐魂归，心眼冷，漦在龙亡荒忽。

月华如水浸，花蕊楼台，朗朗金波照行屧。不醉复如何，岁岁年年，吹不断紫绵香屑。

乍长眉仙帔道人来，恁莺燕春秋，琵琶难说。
寄王巨卿御史
顾逢（宋代）

虽然居宪府，只似在家时。
年老扶筇出，官清借马骑。
布袍安素分，白发结相知。
长日关门坐，弹琴与赋诗。
秋柳 其二
李文安（清代）

吹到西风冷闭门，荒烟苦雾月黄昏。笛中送尽耆卿曲，台上全消楚客魂。

大地冰霜归气数，在天星宿自灵根。岸容别有冬心在，看取龙池雨露恩。
过张云峰院宿
姚合（唐代）

不吃胡麻饭，杯中自得仙。隔篱招好客，扫室置芳筵。

家酝香醪嫩，时新异果鲜。夜深唯畏晓，坐稳岂思眠。

棋罢嫌无敌，诗成贵在前。明朝题壁上，谁得众人传。
句
燕肃（宋代）

王宣古楼阁，心郁旧池塘。
辛亥郴州除夕忆家慈舍弟
邓云霄（明代）

年年除夕在天涯，宦迹如萍黯自嗟。镜里形容看渐老，灯前儿自漫为家。

北堂佳气依萱草，南国春光入棣花。愿倩苏耽云外鹤，乘风归去酌流霞。
九日登高台寺
沈辂（清代）

万里秋光客兴赊，同人九日惜年华。
台高不尽看枫叶，院净何须坐菊花。
对酒披襟形独放，凭风落帽笑谁加。
诗成合座皆珠玉，归去迟迟满落霞。
送朱生
欧阳修（宋代）

万物各有役，无心独浮云。
遂令幽居客，日与山云亲。
植桂比芳操，佩兰思洁身。
何必濯於水，本无缨上尘。
石山僧
李龏（金朝）

禅衣挂石棱，月涧濑流冰。钉画扫寒壁，覆棋然夜灯。

别来增落叶，病起损枯藤。说透莲花偈，相依有越僧。
和幕府税巽父吊陈任二谏议韵
李曾伯（宋代）

出门三十里平原，仰上高山礼甚专。
烈日秋霜千祀后，寒烟荒草两茔前。
一瞻文献生何晚，三叹奸邪死不先。
臣也不忠宜共戒，烝尝何惜更加笾。
早起二首 其一
张耒（宋代）

沧江初夜雨翻盆，将晓风声战乱云。篱下寒鸡鸣晓苦，老人先起自开门。
分韵赋雪得雨字
赵沨（金朝）

造物固多才，中有无尽字。
大儿拟圭璧，小儿比盐絮。
后人例蹈袭，弥复入窘步。
聚星号令严，亦自警未悟。
谁有五色笔，绘此天地素。
好语觅不来，更待偶然遇。
将至鼸泉车中别博克达山
李銮宣（清代）

博克达山高极天，三峰栏出青云端。负戈一载北庭住，日日对尔开愁颜。

昼拥鸿蒙万年雪，玉岽连蜷皓以洁。巡檐不觉吟兴豪，慷慨悲歌金石裂。

夜烧昆仑万年火，烛天之焰罡风簸。烈山一炬雷电惊，欲吟未吟口先哆。

噫吁峨浩浩落落，撑岩嶙石交耐久。我与君弹指一别已十日，回首漠漠空烟云。

烟霏微兮云演漾，峰头白雪遥相望。相望何如相对时，望山别山吾有诗。

行行又过蒲类海，水光扑面风飓飓。
寄王少府
施肩吾（唐代）

采松仙子徒销日，吃菜山僧枉过生。

多谢蓝田王少府，人间诗酒最关情。
贝母
张载（魏晋）

贝母阶前蔓百寻，双桐盘绕叶森森。
刚强顾我蹉跎甚，时欲低柔惊寸心。
玉女摇仙佩 寿巢仪部兼山先生六十
黄永（清代）

天衢贵客，粉署仙郎，未老拂衣归去。新制荷裳，才成小筑，恰在白云深际。

看门前流水。并楼头明月，萧然佳致。更说甚、野间绵蕞，殿上歌呼，叔孙典礼。

好白眼科头，藤杖芒鞋，山颠水际。

更有井公园客，金粟洪厓，笑语从容联袂。五夜鸾箫，九霄笙鹤，人世繁华无比。

怪婚男嫁女。把向平、早岁良时轻弃。问先生、逍遥五岳，旧时都养。

容吾执御。两不负，有巢家世黄熊裔。
送方漳浦
刘克庄（宋代）

颇闻送者诗盈轴，我有樵歌子试听。
岩邑虽然人所畏，畲民均是物之灵。
二升饭了官中事，一字廉真座右铭。
见说守侯如召杜，断无走吏至公庭。
题赵子昂苏武牧羊图
谢复（明代）

谁写汉中郎，风流赵子昂。雪中持汉节，海上牧羝羊。

气与风霜劲，忠争日月光。君为宋家子，挥翰亦堪伤。
吴子野将出家赠以扇山枕屏
苏轼（宋代）

峨峨扇中山，绝壁信天剖。
谁施大圆镜，衡霍入户牖。
得之老月师。
画者一醉叟。
常疑若人胸，自有云梦薮。
千岩在掌握，用舍弹指久。
低昂不自知，恨寄儿女手。
短屏虽曲折，高枕谢奔走。
出家非今日，法水洗无垢。
浮游云释峤，宴坐柳生肘。
忘怀紫翠间，相与到白首。
代人送张黄门弘至使安南颁正朔
孙绪（明代）

蚤将文彩重班行，节映槎星夜有光。恩向旧袍添上服，口衔新有到南荒。

江山改色迎龙集，岛屿同声羡凤阳。收拾诗怀问民瘼，归来还入谏垣章。
癸丑九月，六十自慨四首 其二
张之纯（清代）

五龙六甲等閒过，都付南槐梦里柯。一曲铜琶谁与唱，十年铁砚竟空磨。

含情莺燕秋风老，翊运夔龙旧雨多。苜蓿半盘清可供，充饥聊当采薇歌。
记雪三首
张镃（宋代）

无月无灯夜自明，糢糊何啻瓦沟平。
不拖藜杖高桥去，那得金龙背上行。
逍遥咏
宋太宗（宋代）

真空达得便须休，二起生三一上求。
谩说希给来遂古，还知造上不同流。
伏藏密旨机关内，合会非常本自由。
若遇逢师亲口袂，老年返少保千秋。
崇福庵 其三
韩淲（宋代）

秋晴行到水晶山，山近岚光起灭间。应有幽禅在其寺，避人甘占一生閒。
读钓台集
叶茵（宋代）

万仞山头放一丝，争吟好句记当时。
能诗若不能垂钓，祗恐先生不受诗。
访李鳌峰别驾于西台遍观胜景乐而有作六首 其二 观海亭
湛若水（明代）

石泉乍见已涓涓，到此凭栏望虎门。人世但闻川上叹，谁从大海问真源。
送新酒糟蟹与贾之奇五首
曹勋（宋代）

陋巷何能有玉醅，闲人正以鄙惟罍。
捣香筛辣宜相送，似胜骑鲸月下杯。
春寒
叶茵（宋代）

寒禁蕨芽拳尚小，雨缄茶觜舌无香。
山翁不信春光老，祗道侬家未积秧。
襄阳乐
杨巨源（唐代）

闲随少年去，试上大堤游。画角栖乌起，清弦过客愁。

碑沉楚山石，珠彻汉江秋。处处风情好，卢家更上楼。
追和亡友杜仲观古黄生曲三首之二
贺铸（宋代）

欢归夜何其，月照临门别。
後夜待欢来，开门但明月。
史镇江丐祠得请仍进职 其二
赵汝燧（宋代）

帝念承流欲报功，力祈阊阖请琳宫。固知槐鼎身将近，却爱莼鲈味不同。

宝阁风云虽学士，沧洲烟雨且渔翁。到家宣室思前席，又使猿惊蕙帐空。
次通城送季言弟还锡山二首 其二
李纲（宋代）

陆离长佩切云冠，泽畔行吟且纫兰。我已安心为逐客，子今何事亦抛官。

江湖鸿雁初寥落，风雪鹡鸰相急难。归去家山见诸季，为言努力且加餐。
宫词 其九十一
赵佶（宋代）

仙姿婉娈玉肌肤，娇惯心情每自娱。不向园畦寻斗草，定邀朋友戏投壶。
送郑宣抚三首
郭印（宋代）

棹发嘉陵即帝庭，山川草木若为情。
忠嘉但有三千牍，威爱犹传十万兵。
天象共符虚右席，坤维一带失长城。
西南所击安危大，何止雪山分重轻。
秋夜二首
孔文仲（宋代）

孤枕夜何永，破窗秋已寒。
雨声冲梦断，霜气袭衣单。
利剑摧锋锷，苍鹯缩羽翰。
平生冲斗气，变作泪汍澜。
浣溪沙
陈家庆（清代）

塞上风光绝可怜。夕阳红欲上吟鞭。旧游辜负好春天。

缥缈家山留梦影，蹉跎岁月惜华年。非关兴废亦凄然。
鹧鸪天
张孝忠（宋代）

豆蔻梢头春意浓。薄罗衫子柳腰风。人间乍识瑶池似，天上浑疑月殿空。

眉黛小，髻云松。背人欲整又还慵。多应没个藏娇处，满镜桃花带雨红。
酹江月（罗浮赋别）
葛长庚（宋代）

罗浮山下，正秋高气爽，凄凉风物。瘦落丹枫飞紫翠，峭拔青山石壁。客鬓萧疏，诗肠清苦，病骨如冰雪。怒髯铁立，有怀不下三杰。

袖里宝剑生寒，中宵起舞，引酒清歌发。襟曲屡兴猿鹤梦，坐看月痕生灭。露沁桃花，云笼芝草，任长莓苔发。如今话别，橙黄橘绿时月。
殷秀才求诗
刘商（唐代）

倾盖见芳姿，晴天琼树枝。连城犹隐石，唯有卞和知。
甲辰仲冬八日元衡携两诗过访及归次韵酬送后
张镃（宋代）

合处畴能证不疑，吾宗神秀岁寒姿。
无书寄便今犹懒，说似应须倩老师。
送刘治中之信州
谢枋得（宋代）

冰玉古溪山，治中今士元。
邦人敬文简，道化望曾孙。
朱子书堂在，东莱讲席存。
十年儒道晦，此日啼登门。
赋得胥台露
庾抱（唐代）

胥台既落构，荆棘稍侵扉。栋拆连云影，梁摧照日晖。

翔鹍逐不及，巢燕反无归。唯有团阶露，承晓共沾衣。
晨起
张嵲（宋代）

盥栉及平旦，晓庭风露清。
萧然无一事，对此夏阴成。
春晚方受谢，孤花有余荣。
地远物性遂，时禽自飞鸣。
书籍但掩卷，冲虚道已盈。
非为隐沦客，自快适野情。
偈颂十九首 其十七
释绍昙（宋代）

瑞岩唤醒主人翁，把手经行禁网中。踏断纲宗开活眼，笑听山鸟话家风。
和张功父见寄二首 其二
陆游（宋代）

佐命貂蝉再世孙，手锄瓜垄傍青门。超腾已得丹换骨，恋著肯求香返魂。

正复悲秋如骑省，可令病渴似文园。庭前柏树西来意，握手何时得共论。
留别姜卿野
许国佐（明代）

月色又兼秋，萧条短鬓柔。年华空苒苒，物论自悠悠。

余习从人懒，孤吟籍影幽。男儿一片气，尚不负林邱。
春晚
许棐（宋代）

推过诗编把酒斟，挽春佳句让莺吟。门前却喜无人扫，积得残花一寸深。
送庞元化大参之闽元化以都谏有名
王缜（明代）

岩岩正色立朝间，纵有雷霆不解颜。风急飞鹏搏瀚海，日和鸣凤集岐山。

为官味淡逢人好，作德心休到处闲。从古庙堂钧轴客，英雄多在外台还。
书怀联句同敬亭用昌黎纳凉联句原韵
敦敏（清代）

蟪蛄无春秋，朝菌昧晦朔。淄渑辨浅深，泾渭分清浊。

阿谁苦骥伏，何人奋鹏擢。痴情散楚云，迂泪洒华岳。

激湍矫潺湲，砥柱立瀺灂。世味薄于纱，境遇冷如雹。

对人畏巉岩，律身慕端悫。始菀讵知枯？端忧已兆乐。

嗟哉彼燕雀，哑然笑鸾鷟。诗穷怜孟郊，酒狂忆徐邈。

少小勤下帷，经史日盈握。世好鄙区区，自强奋卓卓。

每喜宴宾朋，颇许荣头角。群儿不随奔，长老容置啄。

对策御笔新，赐墨天息渥。

缀文亦自奇，吟诗不须捉。涵覆荷乾坤，收登愧轮桷。

风趠帆可驶，水清缨宜濯。祖鞭何寂寥，匣剑自卓荦。

精金练莫邪，完玉秘太璞。颖无毛生椎，拙守农夫穱。

崎岖似茧足，危险任累鷇。山海忆遨游，衣襟耻龌龊。

关碛壮胸怀，风霜健砻斲。古塞少人烟，匹马横弓槊。

猿猱乱秋吟，彪虎惊晓觉。归掩松菊关，羞对风尘皃。

一枝觅新巢，三冬恋旧学。青云何谁登？坦路何自扑？

雄飞翮未齐，雌伏足如鋜。闭门种野芹，抱瓮同茝药。

我身■浮沉，我命岂蹇剥？众口聚嚣纷，蛾眉滋谣诼。

好峰多嵚崎，幽岩自礐硞。疾行趋径迂，恶影举足数。

射虎犹神驰，雕虫唯茟搦。纨裤侈轻肥，布衣甘素朴。

文辞屏藻缋，古简费研搉。蕉案仍咿唔，鸡窗听嘤喔。

弄泉岂流枕，爱山非石欶。联床忆夜雨，棣萼怜花幄。

明珠加磨莹，荆璞须采琢。
张员外光弼先生奉杨公之命函香浦陀洛伽山瑞相示现使节今还辄成长律四章少寓饯忱 其二
乃贤（元代）

天上张公玉雪妍，竞传官府有神仙。功名早建平南策，诗句今随过海船。

夜汲澄潭瓶贮月，晓登磐石佩凌烟。知君喜得祯祥兆，一目高悬古树边。
限韵送姚使君守琼管二首 其一
黄衷（明代）

十月南天尚未寒，木兰潮满渐移滩。遐心注水将鞭赠，逸气横移借剑看。

夜閤承颜惊客久，炎州改命答才难。我家近在黄湾口，只验鲸波记底安。
济宁候文鸣中丞不至却寄
边贡（明代）

远传开府驻任城，北上楼船䟎日行。梅信腊随千里使，羽书春散两河兵。

青青冻麦侵沙吐，缕缕晴云隔浦生。午夜月明虚锁䌫，倚蓬西望不胜情。
者海铅厂三首 其一
郑珍（清代）

我何适兹土，忽忽忘其方。如入裸人国，旧游文士场。

奇怀想不到，异俗穷堪伤。久对翻疑梦，群山堕渺茫。
初秋闲记园池草木
范成大（宋代）

旱地莲花娇小，水盆栀子幽芳。
薇帐半年春艳，桂丛四季秋香。
除夜
朱淑真（宋代）

穷冬欲去尚徘徊，独坐频斟守岁杯。
一夜腊寒随漏尽，十分春岁破朝来。
桃符自写新翻句，玉律谁吹定等灰。
且是作诗人未老，换年添岁莫相催。
暂违老亲陪履道泛湖归省无锡
马治（明代）

湖口仓忙别老亲，东行且就雨吟身。
烟波渺似鸿荒世，舟楫轻宜澹荡人。
几处青山牛马饮，一行白雪鹭鸥驯。
沙头击鼓曈曈日，知有闲官尚守津。
三塘水
黄英（明代）

天山南北未常羊，已信山经有大荒。古戍命名皆取水，高原随大是周行。

草根雪点零星白，天际沙痕映日黄。遗世宛然成独立，据鞍四顾太苍茫。
赋得摇落深知宋玉悲 其七
屈大均（明代）

萧萧秋气满枫林，一片离忧托素琴。好色只知神女丽，微辞难得大夫深。

玉钗罗袖徒为尔，秋竹幽兰不忍侵。笑为君王陈讽赋，与师芳洁有同心。
偈颂十八首
释道璨（宋代）

云门放洞山三顿棒，黄蘖打临济三顿棒。
减灶添兵，伤盐费酱。
一不成单，二不成两。
多少芦花对蓼红，时人只看丝纶上。
雨中别同朝诸公
陆游（宋代）

雨点万珠落，水声群马奔。
才能脱危路，未遽定惊魂。
一扫枕中梦，即归江上村。
村醪莫嫌薄，随事有鸡豚。
大行太皇太后挽词二首
秦观（宋代）

东朝制诏九年称，烈武功高後世兴。
坐举不周天柱正，亲扶阳世日车升。
班行尚想延和殿，羽卫俄趋永厚陵。
洛水嵩峰霄汉外，百官西望涕难胜。
水龙吟·浮翠山房拟赋白莲
唐玨（宋代）

淡妆人更婵娟，晚奁净洗铅华腻。泠泠月色，萧萧风度，娇红敛避。太液池空，霓裳舞倦，不堪重记。叹冰魂犹在，翠舆难驻，玉簪为谁轻坠。
别有凌空一叶，泛清寒、素波千里。珠房泪湿，明珰恨远，旧游梦里。羽扇生秋，琼楼不夜，尚遗仙意。奈香云易散，绡衣半脱，露凉如水。
长安倦客行
周金然（清代）

长安有倦客，杜门仍息机。朝来古寺看松归，道逢青骢举鞭挥。

朱颜不复同须眉，藐菇之姿冰雪儿。低头三思前致词，君当有术陟鼎司。

答言公等何专愚，公解鼓瑟今好竽。金门总无山泽癯，吓哉腐鼠鲁国儒。

盍归盍归遂其初，何水是樵山是渔。输边卜式上公车，有口但读计然书。

千足彘，千石鱼，东国礼钱三万余，承旨揖公典石渠。
汉中八景为朱景云宪副作 其八 栈阁连云
朱诚泳（明代）

秦蜀元相隔，何年鸟道开。登天穷险阻，构木凿崔嵬。

苍狗依岩宿，青骢自陇来。安危真可念，须仗济时才。
鹧鸪天·惜别
严仁（宋代）

一曲危弦断客肠。津桥捩柂转牙樯。江心云带蒲帆重，楼上风吹粉泪香。
瑶草碧，柳芽黄。载将离恨过潇湘。请君看取东流水，方识人间别意长。
贺杨司户庭玉
许月卿六（宋代）

阳关酒尽不成声，杨柳烟中一棹轻。
日暮碧云烟水阔，梅花难寄此时情。
感秋杂兴十解 其七
周密（宋代）

矮屋病秋暍，内热烧中肠。濯濯雨露姿，心眼生奇凉。

乡来翕翕威，奄忽归何方。天时且如此，人事安可常。
清明日余与诸友游招隐山寺酌酒宋氏园亭谒苏才翁墓而归
周孚（宋代）

小雨冥冥欲作泥，晨光不负老人期。绿阴苍藓初分坐，白石清泉共赋诗。

酌醴焚鱼谩今日，卖刀买犊定何时。伤心紫阁飞杨老，千载茫茫只断碑。
感遇二十五首 其十
张耒（宋代）

腹心主包藏，爪齿以自卫。折冲须豪英，靖国用君子。

遐哉三五朝，此道无不备。晏婴才愧管，齐景不霸世。

商子德惭奚，秦彊仍早圮。
句
宋绶（宋代）

楚泽伤春怨鶗鴃，长安索米愧侏儒。
送侍读常尚书绝句六首
刘克庄（宋代）

粟泉竭泽剥床肤，券封如山泄尾闾。
埒国贾胡成小贩，专城太守甚癯儒。
重到城七绝句。见元九
白居易（唐代）

容貌一日减一日，心情十分无九分。

每逢陌路犹嗟叹，何况今朝是见君。
上林八景 其四 镆铘剑光
冯德让（明代）

昔年将帅百蛮收，坭剑光芒射斗牛。刚被行人收拾去，镆铘名铸几千秋。
湘西暮归
释德洪（宋代）

笋舆鼓角背层城，湘水涸尽行沙汀。岳麓雪云献楼阁，橘洲烟雨学丹青。

此生多艰付跛挈，投老馀闲到寂惺。苍鬣万身门窈窕，归来风叶扫空庭。
醉花阴（次韵印师）
葛胜仲（宋代）

东皇已有来归耗。十里青山道。冻木卉万株梅，一夜妆成，似趁冻鸡早。

年时清赏曾同到。先仗游蜂报。抖擞旧心情，一笑酬春，不羡和羹诏。
古意
陆正（宋代）

结缡事君子，誓作形与影。人事多乖戾，彼此睽燕郢。

尺书沉素鳞，啼鹃催逝景。妾命讵终薄，君心那得冷。

开帘花扑面，泪落纷如绠。
春日过杜曲访杜牧墓
雷钟德（清代）

鄠杜莺花上巳天，三分柳色二分烟。谁家骏马垂杨外，一代诗人宿草边。

幕府论兵鏦剑戟，江湖载酒醉婵娟。司勋春恨销犹未，唤起吟魂證旧缘。
游山至叶仲容家饮散因为醉歌
戴良（元代）

石林古村郁深窈，几处楼居插晴昊。主人喜我携客来，隔屋频呼酒家保。

老来厌受樊笼束，十日山行恣幽讨。世间万事良可知，一杯且此开怀抱。

座中高士毛云庄，满腹诗才斗葩藻。自从偕我林壑游，得句几回惊绝倒。

况逢地主亦善诗，时出新篇慰枯槁。安得思如刘沈辈，席上同吟醉歌好。

窗萦月练爱宵迟，楼度日车嫌曙早。众宾固尽新知乐，贱子独怀心慅慅。

有家远在越水东，数口漂流千里道。身心已同风撼木，寿命何殊露垂草。

柴桑未返彭泽翁，同谷空悲杜陵老。好𣂏涧水添酒杯，尽把閒愁醉中扫。
封书
元稹（唐代）

每书题作上都字，怅望关东无限情。寂寞此心新雨后，槐花高树晚蝉声。
苦雨（一本题下有思归桃花崦五字）
顾况（唐代）

朝与佳人期，碧树生红萼。暮与佳人期，飞雨洒清阁。

佳人窅何佳，中夜心寂寞。试忆花正开，复惊叶初落。

行骑飞泉鹿，卧听双海鹤。嘉愿有所从，安得处其薄。
次韵十二弟所寄
晁说之（宋代）

莫问西临统万城，书签月色落南荣。
远天雁去惊幽梦，近体诗来慰老情。
筹笔阵寒徒许国，题鞭句险政伤生。
敢寻五世蓬莱路，异姓王孙尚避名。
适斋挂冠次韵
楼钥（宋代）

致仕吾非不待年，礼经自合许求田。
只图径取衣冠挂，不愿更寻香火缘。
富贵鼎来先瞥地，是非衮处独翩然。
鄮峰相对两真隐，共仰元台与大天。
寄题梵天圣果二寺兼简昭梧二上人
释智圆（宋代）

性静百虑忘，轩闲万象归。
空江答夜钟，高峤留残晖。
幽砌绝尘踪，孤云自依依。
赐定边左副将军超勇亲王额驸策令
弘历（清代）

旧日殊勋定月支，维藩今复寄边陲。每因章奏知忠恳，却为贤劳费解推。

土拓不誇戎马绩，烽销常慰庙堂思。汉家定远何须道，方识首猷万载垂。
武皇南巡旧京歌 其十六
顾璘（明代）

六代繁华何足誇，而今四海共为家。暂看吴苑环城水，终忆燕台夹路花。
秋日一雨润兄还洞庭赋笠泽歌送之
法杲（明代）

秋风生白波，欲别奈情何。乃兄讵是瓶中鹅，金言倒泻如悬河。

髫龀相期弄糟粕，担簦负笈廿载多。愿君别路无蹉跎，为君试吟《笠泽歌》。

周遭三万六千顷，中涵七十二朵芙蓉影。泽心两朵称最高，摩青插紫殊岧峣。

上有苍茫不尽之云霄，下有接天潋滟之波涛。崩涛如雷捣山麓，无风白日为之号。

泽国荒荒怯看日，苍茫天根万点墨。诘朝日出烟浪平，无数鼋鼍曝衣立。

极目四涯无尽时，虾蟆蝌斗那复知。垩天塈地成一色，吞云吐雾含奇姿。

三洲回盘绕其濑，三洲人家寒不耐。千门万户玉嶙峋，一片鸿涛是襟带。

寒潮散作朝暮雷，喧轰激出山欲颓。雪片横空大如笠，浪花翣溻从天来。

马牛无分涯涘失，潢潦蹄涔竟何物。此中不尽鲸鲵渊，亦复不尽蛟龙窟。

宇宙因之丧中外，万舶千艘渺如芥。坎然俯首视坳堂，杯水区区孰为大？

鸿蒙沆茫靡不容，映空倒写飞禽踪。纵使秋毫莫逃影，渟渟下鉴双青峰。

双蜂东西互争色，东之不及西之碧。东峰之色向晚青，西峰之碧干云出。

此峰何来一枝沙，十坞廿坞何㟏岈。阴洞常悬六时雨，阳坡十月皆桃花。

湾里人家只通水，人声沸在烟云里。路人白昼鬼揶揄，绀木阴森插天起。

楂梨橘柚土所宜，家家丹实悬青枝。二月平空满山雪，令人却忆梨花时。

台榭参差对相峙，男三女四犹成市。犬吠鸡鸣隔水光，武陵之源只如是。

泽何溶溶峰何窅，人物讵宜清且小？泽何混混峰何幽，人物讵宜轻且浮？

泽峰空洞兮，则龙蛇以之赖，人物褊窄兮，则形影为之愁。

吴天木落风飕飕飕，值君振策还角头。角头之湾碧■上，湖山况复兼清秋。

溪溪蜿曲坞坞藏，神人角里曾韬光。君复思归整香刹，此时橘绿橙初黄。

大块要之一培嵝，勿厌蓬庐窄如斗。人杰地灵古所称，到日香风满窗口。

如尔肺肠应背时，萧疏自是冰霜姿。户外寒松翠欲滴，时来以手摩挲之。

举世而今尚狙诈，独弦之琴众皆讶。结绿悬藜不值钱，鼠朴囊藏待高价。

裹足尚期吾道存，兰摧玉朽无须论。不愿青山有人影，直看麋鹿上柴门。

蚌坼珠辉寒电射，琅函澜翻自朝夕。有情转语无情听，山中尽有山中石。

虚空在目湖在天，有时得鱼还放筌。挂起山窗碧岩上，浮云看足枕书眠。

鹊坐头颅虎盈砌，懒残老人意迢递。天边三下紫泥书，鼻底萧萧挂寒涕。

佛祖临门勿相扰，瓢笠烂将琪树杪。窗际才通白日光，阶头直使生青草。

太湖澄影秋色间，以之涤肠兼浣颜。牙签堕地不复拾，五千梵策如等闲。

秋毫凡心悉堪呕，颠厦将支木乌有。当念西来五叶禅，宗风扫地君知否？

勿笑杞人空戴忧，午夜寸心牢制猴。昔人不负苾刍相，晨朝对镜三摩头。

狙公赋□狙空喜，莫投膻气来群蚁。古今万事天际云，世态浮沉乱沤耳。

鱼枯鹤铩毋怵惕，人贵泥蟠与壁立。咳唾不成龙颔珠，金星混沙终可惜。

此日看君归故庐，令人踯躅还踟蹰。眩目馀沉永嘉市，枕锄君发左溪书。

粒泽何澄渟，云峰况缥缈。壁观岩之阿，清霜满怀抱。

而馀亦欲寻孤岛，未必荣名以为宝。枵然魏瓠何所庸，毕竟青山白云老。
代寄居饯明守王侍郎致语口号
史浩（宋代）

芝封一札燕泥香，祖帐雍容绮席张。坐上共知环鲍谢，人间争欲借龚黄。

旌旃影里传金斝，衮绣光中拜玉皇。他日回头东海岸，定应遗爱满甘棠。
送太守傅尚书易镇当涂二十韵
徐玑（宋代）

帝业江淮长，丕承七十年。
太平南北共，内禅子孙傅。
弓矢深橐橐，桑麻郁垅阡。
江河春混混，雨露夜涓涓。
治久情多从，才卑气或偏。
穹苍宜予弼，渊默正思贤。
四世忠动积，三朝节概全。
威仪新禹服，光彩旧星躔。
本以文为治，尤知政有權。
粟红初穰穰，榆散亦翩翩。
国似傅东鲁，名能躐颍川。
殊恩方锡马，盛美又临轩。
易镇旌旗远，趋朝剑履便。
想知环去旆，咸似渴思泉。
典诰黄麻出，衣冠紫禁聊。
安危看去就，扶掖赖精专。
江岸梅花小，山城桂影圆。
歌思惟两地，动化及无边。
相复中兴旧，书重说命篇。
元动列表史，焜燿祖宗前。
金绳挂空虚自勉兼示束孝先
王令（宋代）

金绳挂空虚，日月系两垂。
天童坐戏弄，纵掣成东西。
百年未死间，昼夜无穷期。
短短固可惜，舒舒定非宜。
有闻未之行，有学未及知。
白发已班疏，朱颜亦童黎。
智虑昏晚年，聪明退前时。
纵欲加自修，去日何胜追。
奈何少自废，老则成空悲。
题徐元祥清槐居 其一
李云龙（明代）

土阶虫语鹤语，草阁琴声磬声。先世三槐处士，对门五柳先生。
立秋前一日作
姚学塽（清代）

卧闻急雨声，起视翻知误。西颢有先驱，回飙入庭树。

岂不爱微凉，所惧岁将暮。看山秋更佳，谁踏江亭路。
难易言
苏舜钦（宋代）

拟把铅刀伐丹桂，欲坐眢井攀青天。排罗婴儿拒九虎，未若以道干贵权。
道中即事呈岑使君吏部次和德麟韵三首
李廌（宋代）

白叟黄童话使君，买牛买犊谕邦人。
今年菽粟仓箱满，仁政常为七县春。
重送陆侍御使日本
钱起（唐代）

万里三韩国，行人满目愁。辞天使星远，临水涧霜秋。

云佩迎仙岛，虹旌过蜃楼。定知怀魏阙，回首海西头。
渡江秋怨二首
权德舆（唐代）

秋江平，秋月明，孤舟独夜万里情。万里情，相思远，

人不见兮泪满眼。

渡秋江兮渺然，望秋月兮婵娟。色如练，万里遍，

我有所思兮不得见。不得见兮露寒水深，耿遥夜兮伤心。
柳梢青
杨无咎（宋代）

月堕霜飞。隔窗疏瘦，微见横枝。不道寒香，解随羌管，吹到屏帷。

个中风味谁知。睡乍起、乌云任欹。嚼蕊按英，浅颦轻笑，酒半醒时。
枕上和圆机绝句梅花十有四首
晁说之（宋代）

汉骑蜀兵下辩开，今朝惟有凤凰台。
瑶凰琼凤方为瑞，此地宜多白玉梅。
挽赵制机
姚勉（宋代）

见说襄阳堕甑时，公尝前此料危机。
伤心汉岘疆重拓，回首羊邹事已非。
安得筹边书日报，谁能荐士剡天飞。
当年子羽知吴玠，尚作西撑一柱巍。
偈
释景元（宋代）

野干鸣，师子吼。
张得眼，开得口。
动南星，蹉北斗。
金刚阶下蹲，神龟火里走。
送张端明赴召
周必大（宋代）

公门如海亦如龙，解榻铃斋独见容。
惭愧深知何以报，岁寒千尺涧边松。
兴龙节集英殿宴教坊词致语口号
苏轼（宋代）

臣闻帝武造周，已兆兴王之迹；
日符祚汉，实开受命之祥。
非天私我有邦，惟圣乃作神主。
仰止诞弥之庆，集於建丑之正。
瑞玉旅庭，爰讲比邻之好；
虎臣在泮，复通西域之琛。
式燕示慈，与人均福。
恭惟皇帝陛下，睿思冠古，
浚哲自天。焕乎有文，
日讲六经之训；述而不作，
思齐累圣之仁。夷夏宅心，
神人协德。卜年七百，
方过历以承天；有臣三千，
咸一心而戴后。彤庭振万，
玉座传觞。诵干戈载戢之诗，
作君臣相悦之乐。斯民何幸，
白首太平。臣猥以微生，
亲逢盛日。始庆猗兰之会，
愿赓击壤之音。下采民言，
上陈口号。凛凛重瞳日月新，
四方惊喜识天人。共知若木初升旦，
且种蟠桃莫计春。请吏黑山归属国，
给扶黄发拜严宸。紫皇应在红云里，
试问清都侍从臣。
武陵春
晁端礼（宋代）

湖上风光寒食近，准拟醉花枝。不忍东风烂熳时。红泪湿胭脂。

情知今后游从少，鸾镜懒重窥。金凤衔花绣衣。憔悴舞腰肢。
汝州南潭陪陆中丞公宴
孟郊（唐代）

一雨百泉涨，南潭夜来深。分明碧沙底，写出青天心。

远客洞庭碧，因兹涤烦襟。既登飞云舫，愿奏清风琴。

高岸立旗戟，潜蛟失浮沉。威棱护斯浸，魍魉逃所侵。

山态变初霁，水声流新音。耳目极眺听，潺湲与嶔岑。

谁言柳太守，空有白蘋吟。
次程右史韵送僧南游问果佛日
史尧弼（宋代）

问讯风颠妙喜师，天真海北看孤飞。
如何指是无还地，却作梅州万里归。
题汪水云诗十首
罗志仁（宋代）

绿幕红帘没柁船，船头日日扑花钱。
笙歌水面盈盈去，过眼笙歌正可怜。
示至侍首
释如珙（宋代）

我宗无语亦无法，猕猴各佩古菱花。
昏衢烛破无今古，大地众生尽到家。
辇下春望
寇准（宋代）

独向东门凝目望，园林无处不啼莺。
乡心已似杨花乱，归路那堪野草生。
紫陌尽应趋胜地，红尘谁肯受闲名。
年来却羡沧江叟，长在湖山听浪声。
十三夜对月
何景明（明代）

閒居爱明月，良节复与俱。金魄丽秋闉，皓彩扬云衢。

澄空敛霜烟，清飙荡中区。徘徊广庭内，改席临方除。

顾景怵衷虑，兴心念居诸。天道递消长，戒之在须臾。

怀谦可久安，盛满岂恒居。孰云质靡盈，所贵光不渝。
拟不如来饮酒（八首）
朱有燉（明代）

羡我霜髯老，逢时正太平。
园畦频点检，书画悦心情。
绿竹栽些个，红棋着一秤。
不如来饮酒，且莫问输赢。
送友人进士许棠
张乔（唐代）

离乡积岁年，归路远依然。夜火山头市，春江树杪船。

干戈愁鬓改，瘴疠喜家全。何处营甘旨，潮涛浸薄田。
同袁思正诸公登楚州东园楼
张耒（宋代）

杖藜萧飒对云沙，白首逢春只叹嗟。
身老易伤千里目，眼惊还见一年花。
地平旷野连云直，天带清淮向海斜。
尚有风光供醉笔，我生诗酒是生涯。
待月岭南第一楼
黄志尹（明代）

待月鲸楼客，中秋醉解酲。悬知今夜魄，不减昨宵明。

药兔犹凝象，鸾娥未厌盈。翠华如复睹，重慰四难并。
至日拜表
孔武仲（宋代）

绛阙横霄瑞霭重，千官拜表未央宫。琤瑽玉佩侵寒漏，缥缈炉烟压晓风。

汉历敢期随日永，尧龄共祝与天同。贱生亦与华封祝，遥望清光斗极中。
洞溪庆道人归上都
杨亿（宋代）

精庐宴坐十经秋，瓶钵近为千里游。
又是浮杯过沦海，便应飞里入皇州。
弥天谈论降时彦，结社因缘背俗流。
此去定知诸念息，祇除魂梦到东瓯。
人居天地间
董纪（明代）

人居天地间，所遇皆我宅。视宅已如寄，视身又为客。

百年犹苦短，何况不满百。不生竟不死，有失因有得。

造物既如此，多言愧缄默。
自西悬趋南郑道中杂咏三首
李新（宋代）

茂林修竹平夷地，牧马藏兵战斗场。
死节不知师李固，溺冠惟解法高皇。
三疏辞官未允漫述 其三
王弘诲（明代）

世网辞朱绂，田家爱素风。隐应容傲吏，仕不废明农。

经术慵何补，文章老未工。南枝怜越鸟，飞绝海天空。
寄衡州舅氏
赵蕃（宋代）

西山有乔松，蒙附百亩阴。
蓬蒿宅其下，旅生亦駸駸。
永怀豫章公，斯文金玉音。
徐洪盖自出，源流高以深。
吾舅之于黄，端若一体临。
愧我望数子，引尺那及寻。
弱冠诵流传，苍苍且垂簪。
前帆去已驶，后舟政忧沉。
忆昨送弟行，作诗道离襟。
末篇何所言，志我念母心。
岂知辱贶答，碔砆致璆琳。
退之赠郊籍，少陵寄高岑。
我固解公意，诲我力自任。
不惟书诸绅，起居见前参。
几思侍公侧，取酒亲酌斟。
积荒赖锄耰，痼疾蕲砭针。
涉湘定何时，纸贵行见今。
勿继屈贾词，起和南风琴。
赋得秋日悬清光
弘历（清代）

皞灵司素节，羲驭度天杠。腾景殊三伏，悬清丽万邦。

西成农扈庆，南去雁行双。雾霭辞横岭，蒹葭醉远江。

辉扬结绮扇，彩映网纱窗。杲杲玫瑰陛，曈曈翡翠幢。

晴烘销润溽，高瀑朗蒙厖。恒仰贞明德，心旌独自降。
江上夜行
杨时（宋代）

冰壶潋滟接天浮，月色云光寸寸秋。
不用乘槎厉东海，一江星汉拥行舟。
昌州海棠有香二首
汪元量（宋代）

香霏堂上树婆娑，不见嫣然亦可嘉。
且向秋风一盃酒，枝头的的两三花。
夜梦花仙索我诗，他山别种世间稀。
一年四季花如锦，莫把娇姿比贵妃。
次韵蒋德言游太白玉几两山
楼钥（宋代）

賸欲扶筇随意行，要令心迹得双清。
何时同入翠微去，丈室先参老净名。
发凤翔后涂中怀田少府
朱庆馀（唐代）

识君春未半，意欲住经秋。见酒连诗句，逢花跋马头。

别来唯独宿，梦里尚同游。所在求飧过，无因离得愁。
题梅妃画真
李隆基（唐代）

忆昔娇妃在紫宸，铅华不御得天真。

霜绡虽似当时态，争奈娇波不顾人。
次韵王尉致香
方岳（宋代）

客有知吾癖，能分一雪凉。
只将兰意思，自与梦商量。
竹密雨声隽，窗深山意长。
研朱对周易，老鼎亦英扬。
湖心亭
陈瓘（宋代）

尘境纷纷俗累增，故寻幽径访南能。
湖波浩渺无穷绿，寺屋高低不计层。
诗老新吟工恼客，使君余暇得陪僧。
棋中得失何时了，一局输赢未可凭。
杨尚书和晴字韵诗适趋部宿再韵谢之
魏了翁（宋代）

冬令阴阴我独晴，世间寒暑本思成。
玉珂金钥声中睡，无限山林入耳声。
游韦曲牛头寺看桃花 其一
路谈（清代）

珠帘翠幕晓曈昽，御宿栖台仿像中。只有穿花双燕子，舞衣还试旧东风。
次第和海洲翁韵效放翁体
杨巍（明代）

相逢野老泪沾裾，久旱人贫岂有馀。百里祗存悬罄室，三春不见问农书。

沟塍水涸因风尽，草木枝焦向日疏。惟愿皇天念民命，江湖无力枉愁予。
古兴 其三
赵氏（寇坦母）（唐代）

霁雪舒长野，寒云半幽谷。严风振枯条，猿啼抱冰木。

所嗟游宦子，少小荷天禄。前程未云至，悽怆对车仆。

岁寒成咏歌，日暮栖林朴。不惮行险道，空悲年运促。
颂古三十八首
释慧方（宋代）

赵州滋味最为亲，覿面承担有几人。
三度传来亲切处，馨香满口又全真。
鳝救婢
张潮（清代）

高怀中，业鳝面于扬州小东门，日杀鳝以千数。一婢悯之，每夜窃部分缸中鳝从后门投诸河。如是累年。一日面店被焚，婢仓皇出逃，为火所伤，困于河滨。夜深入睡，比醒而痛减，伤尽愈。视之，有河中污泥，敷于伤处，而周有鳝之行迹，始知向所放生之鳝来救也。

高怀中感其异，遂为之罢业。及拆锅，下有洞，生鳝无数盘其中，悉纵之于河。
秋怀三十六首
邵雍（宋代）

断续蝉声外，稀踈雁下前。
年光空去也，人事益萧然。
洗竹留新笋，翻书得旧编。
谁知养心者，肯与世争权。
中秋夜客退观月谩成
杜范（宋代）

槛外不数丈，深窅藏丘壑。
璧月悬中天，玉露下丛薄。
尺水澄秋悬，龟鱼共予乐。
所乐亦伊何，饮水良自觉。
恍若归故山，洒然谢羁络。
明发将何之，尘埃又如昨。
行也谁使之，有此一大错。
幸保寸心在，举头问碧落。
十六日依韵酬福昌令有寄
邵雍（宋代）

道义相欢岂易亲，古称难处是知人。
文章不结市朝士，荣辱非关云水身。
话入精详皆物理，言无形迹尽天真。
他时洛社过从辈，图牒中添又一邻。
登子城新楼遍至西园池亭
陆游（宋代）

狂夫无计奈狂何，何登临逸兴多。
千叠雪山连滴博，一支春水入摩诃。
吟余骑省霜侵鬓，钓罢玄真雨满蓑。
逐虏榆关期尚远，不妨随处得婆娑。
次韵谢文骥主簿见寄兼示刘宣叔
陈与义（宋代）

断蓬随天风，飘荡去何许。
寒草不自振，生死依墙堵。
两途俱寂寞，众手剧云雨。
坐令习主簿，下与鸡鹜伍。
遥知竹林交，未肯一时数。
翩翩三语掾，智与谩相补。
髯刘吾所畏，道屈空去鲁。
子才亦落落，倾盖极许予。
四夔照河滨，一笑宽逆旅。
堂堂吾景方，去作泉下土。
未知我露电，能复几寒暑。
思莼久未决，食荠转觉苦。
我不逮诸子，要先诸子去。
不种杨恽田，但灌吕安圃。
未知谁善酿，可作孔文举。
十年亦晚矣，请便事斯语。
书案铭
萧纲（南北朝）

刻香镂彩，纤银卷足。照色黄金，回花青玉。漆华映紫，画制舒绿。

回广知平，文雕非曲。厕质锦帷，承芳绮缛。敬客礼贤，恭思俨束。

披古通今，察奸理俗。仁义可安，忠贞自烛。鉴矣勒铭，知微敬勖。
金鸡岭
王显先（明代）

曙色微茫动海城，鸡声咿喔报星精。神光似唤金乌转，绛帻疑星玉漏明。

天与江山增胜概，人于物候卜豪英。独怜辛酉钟灵瑞，从此朝阳叶凤鸣。
王子晋庙
白居易（唐代）

子晋庙前山月明，人闻往往夜吹笙。

鸾吟凤唱听无拍，多似霓裳散序声。
南溪
杨辅世（宋代）

碧玉寒塘莹不流，红蕖影里立沙鸥。
便当不作南溪看，当得西湖十里秋。
七字谢绍兴帅丘宗卿惠杨梅二首
杨万里（宋代）

越绝诸杨盛一时，与侬瓜葛不曾知。
老夫自笑吾襄矣，此客何从梦见之。
也解过江寻德祖，政缘作尹是丘迟。
渠伊不是南村泒，未分先驱事荔支。
十二时
朱敦儒（宋代）

连云衰草，连天晚照，连山红叶。西风正摇落，更前溪呜咽。

燕去鸿归音信绝。问黄花、又共谁折。征人最愁处，送寒衣时节。
王海峰至
赵南星（明代）

出饮半醉归，故人在深竹。
街前翻我迎，握手泪欲蔌。
数载此地别，愁苦长块鞠。
自恨发早白，而君白亦速。
茫茫天地间，我辈皆老秃。
感君远命驾，无论留信宿。
腐儒不杀生，穷市惟猪肉。
新韭盘中香，尊酒对荣木。
白日忽西颓，乌雀相趁逐。
入城犹依依，预愁君返毂。
渊侍者自幻智塔所来就见翠岩木翁
释月涧（宋代）

人从村草步头来，毒气经年不受埋。散作西山千嶂雨，毒花毒果几根荄。
宣知客归江心
释智愚（宋代）

风帽云巾历所期，问津保似到家时。
曲阑半倚重杨外，潮落潮生祗自知。
和吴仲庶晚春游海云
范纯仁（宋代）

东郊行乐冠西州，古寺岧峣翠岭头。化俗文翁传岂弟，寻山谢傅继风流。

天涯尊酒欣相遇，剑外三春得共游。雅兴直须穷胜赏，年光难使隙驹留。
晚秋农家
陆游（宋代）

秋雨无时休，令我双鬓缟。
庭荒何由鉏，木落不得扫。
遣奴入城市，寸步困泥潦。
菰首幸可烹，刍豢置勿道。
颂古三十八首
释从瑾（宋代）

棒头有眼，眼里无筋。
多逢浊富，罕遇清贫。
自入洞门烟销断，不知世上几经春。
子瞻去岁春侍立迩英子由秋冬间相继入侍作诗
黄庭坚（宋代）

封掌丝纶罢记言，职亲黄屋傍尧轩。
雁行飞上犹回首，不受青云富贵吞。
颂古四十首 其十七
释守珣（宋代）

安国安家不在兵，鲁连一箭亦多情。三千剑客今何在，独许将军建太平。
临江仙 海棠
刘秉忠（元代）

十日狂风才是定，满园桃李纷纷。黄蜂粉蝶莫生嗔。海棠贪睡著，留得一枝春。便是徐熙相对染，丹青不到天真。雨余红色愈精神。夜眠清早起，应有惜花人。
逍遥观
佚名（宋代）

昔设黄婆旧酒垆，如何今日似蓬壶。
只因王郭仙人过，化作青城上帝都。
次韵郑守蜡梅二首 其一
刘才邵（宋代）

灵根何年离众香，色相全似金容黄。晓姿荧荧炫寒月，夜气耿耿凌风霜。

天真何曾资外饰，坐笑涂额誇宫妆。广平当时应未见，独为梅花回铁肠。

赖有花仙觅奇句，东坡著意怜孤芳。诗中写就无遗巧，安用学花熬蜜房。

多情偏爱被花恼，闻香心醉难禁当。况复低垂深有意，欲教醉赏倾瑶觞。
奉和崔司马游云门寺
孙逖（唐代）

系马清溪树，禅门春气浓。香台花下出，讲坐竹间逢。

觉路山童引，经行谷鸟从。更言穷寂灭，回策上南峰。
六州歌头·东风著意
韩元吉（宋代）

东风著意，先上小桃枝。红粉腻，娇如醉，倚朱扉。记年时，隐映新妆面，临水岸，春将半，云日暖，斜桥转，夹城西。草软莎平，跋马垂杨渡，玉勒争嘶。认娥眉，凝笑脸，薄拂燕脂。绣户曾窥，恨依依。
共携手处，香如雾，红随步，怨春迟。消瘦损，凭谁问？只花知，泪空垂。旧日堂前燕，和烟雨，又双飞。人自老，春长好，梦佳期。前度刘郎，几许风流地，花也应悲。但茫茫暮霭，目断武陵溪，往事难追。
赠赵簿景平二首
张耒（宋代）

明道新坟草已春，遗风犹得见门人。
定知鲁国衣冠异，尽戴林宗折角巾。
玉蕊花
岳珂（宋代）

路入平山万木清，松萝荟蔚接烟甍。
鹿跑泉眼涵秋影，雁带云容度晚晴。
花径有时传相国，藓碑无字纪昭明。
六朝金粉今何处，赢得十年蕙帐名。
和龙舒兄春日出郊韵
周必大（宋代）

庭束蒲鞭吏昼闲，禽声人语两关关。
郊垧戎队穿花里，阡陌儿童戏雉间。
禅语屡题投子寺，仁风常满皖公山。
荐书闻道交宸几，尺一封泥合锡还。
题章和甫钓亭放言
黄庭坚（宋代）

斩木开亭，却倚石壁。
寒潭百雷，古木千尺。
观鱼乐而相忘，听鸟啼而自得。
去而之京洛之间数年，犹常梦崭岩之石。
观洛神图慨然有作三首
张嵲（宋代）

天边崧少远微茫，犹想霓旌驻水旁。
逸态瑰姿何处在，尚应遗恨寄君王。
过夏国新安县
耶律楚材（元代）

昔年今日度松关，车马崎岖行路难。
瀚海潮喷千浪白，天山风吼万林丹。
气当霜降十分爽，月比中秋一倍寒。
回首三秋如一梦，梦中不觉到新安。
云上人持钵求颂
释正觉（宋代）

云林风雪暮纤纤，滴沥寒声晓断檐。一点丐心盟杖屦，十分化事入锤钳。

霁光如拭月无碍，华锦落机春不嫌。百亿分身遍尘刹，见闻萧洒孰相黏。
同鹿门少年马绍隆冥游诗。忆荆南
庞德公（两汉）

高名宋玉遗闲丽，作赋兰成绝盛才。

谁似辽东千岁鹤，倚天华表却归来。
三登乐·今夕何朝
范成大（宋代）

今夕何朝，披岫幌、云关重启。引冰壶、素空似洗。卷帘中、敧枕上，月星浮水。天镜夜明，半窗万里。盼庭柯、都老大，树犹如此。六年前、转头未几。唤邻翁、来话旧，同篘新蚁。秉烛夜阑，又疑梦里。
茅亭
陆游（宋代）

终日坐茅亭，萧然倚素屏。
儿圆点茶梦，客授养鱼经。
马以鸣当斥，龟缘久不灵。
诗成作吴咏，及此醉初醒。
答王甫抚干和荆江亭韵
孙应时（宋代）

乐哉新相知，开怀接谈晏。
插花醉不辞，风光惜流转。
酒阑欲上马，握手增眷眷。
平生我辈人，定非儿女恋。
潮居八景诗并序 其六 薰风漫兴
赵嗣焕（元代）

春隆寒尽春风清，解带相迎爽意生。我倚南窗闲自适，每怀先子舞雩行。
寄杨子华阁老使君
刘敞（宋代）

吾丘不乐直承明，固请分符关外行。赐册最荣批凤尾，离群独外出龙城。

壮谋欲负腰间组，愁思空摇塞外旌。尘土满衫头半白，一闻班马不胜情。
送别
贾岛（唐代）

门外便伸千里别，无车不得到河梁。

高楼直上百馀尺，今日为君南望长。
题僧松禅（一作题僧院松）
曹松（唐代）

空山涧畔枯松树，禅老堂头甲乙身。

传是昔朝僧种著，下头应有茯苓神。
清平乐 春尽夜
王策（清代）

五更红雨。浴尽黄莺羽。残烛半条香一炷。裁得送行诗句。

平添百感心头。东君忒不风流。为了一番来去，凄凉多少朱楼。
水鸥
张弘范（元代）

万里长江两白鸥，溶溶泄泄恣沈浮。一般都在春风里，反不如他得自由。
呈韶国师偈
释遇安（宋代）

推真真无物，穷妄妄无形。
返观真与妄，真妄亦虚名。
小室
陆游（宋代）

小室仅容膝，焚香观昨非。
出门宁有碍？知我正须希。
霜橘争棋乐，仙壶卖药归。
平生钓竿手，不解叩黄扉。
山花子
支大纶（明代）

枫叶霜催暮色残，相思人在碧云间。何处琼箫吹月下，倚阑干。

梦断雨声鸡塞远，愁移花影凤楼寒。莫恨王孙消息断，万重山。
喜雪
李若水（宋代）

皇家有道岁不恶，雪花如絮千里飞。
老农夸杀麦本绿，一杯汤饼令汝肥。
筑室以乏金小辍
葛立方（宋代）

萍踪留异县，小隐卜清苕。
囊罄欲质史，官卑难贳貂。
挥斤停匠手，伐木断江潮。
未有王司马，携钱过野桥。
寄茶与汪正夫兼简行夫
刘子翚（宋代）

绛囊团窊社边得，持归广文破枯寂。三人舌本有雌黄，一引胸次还虚白。

平生目成惟素书，迩英能事知有馀。欻然长啸风裂石，黟山方卧小于菟。
游宝掌院
强至（宋代）

当年秘宝已无形，独有层峰似旧青。
不许俗人留辙迹，却应神物护岩扃。
山腰猨啸孤烟暝，洞口龙归暴雨腥。
今日一来探绝赏，始知全胜考图经。
送信座主过天竺寺
李龏（金朝）

九里松边鹫岭头，松声长带白云秋。梵筵多有吟僧在，须认诗中第一流。
初至长乐
卢龙云（明代）

长乐钟声谒帝游，今宵长乐是遐陬。海滨何处非王土，吏牍劳人敢自愁。

西北战尘犹未息，东南民力总堪忧。四方但幸长无扰，不怨天涯更滞留。
浒西行和对山子
王九思（明代）

猛虎伏空山，怒废千夫力。虎如如我知，日久亦可㥾。

吁嗟世人如，反覆安究极。对酒休忧白发新，看花且趁青春色。

鸴鸠斥鴳亦能乐，扶摇何必垂天翼。浒西夫子藐世人，胸中别有千斛春。

文章气凌汉太史，斜斗书轻王右军。飘风自北来，寄我双锦文。

邀我去游浒西曲，花前坐玩湋水纹。泥封未破桑落酒，锦瑟先招翡翠裙。

我亦平生爱歌舞，向来慷慨成虚语。千里命驾羞吕生，雪夜王猷谁复许。

白驹皎皎食君场，风流卢骆王与杨。栖息忽看夜月满，登眺不知春日长。

春日同游各尽兴，夜月多情还举觞。太平不饮果何待，顾乃真醉非徉狂。

君不见古来治老苦无药，坐见桑榆影闪烁。子有酒食当及时，何不鼓瑟日喜乐。

笑我田舍翁，未能游雀跃。不及诸君山水情，亦有草堂在西郭。
皇太后回銮颂
吴粟（宋代）

於皇睿明，运符中兴。
绵宇肃清，乾夷坤宁。
孝思兢兢，交三圣灵。
惟我文母，远征朔土。
苍旻眷顾，显持阴护。
爰居爰处，储降祉祜。
睿明绍休，匪豫匪游。
人谋鬼谋，迎亲是求。
夜靡安席，昼靡安几。
宸心窃至，迎亲是议。
皇帝曰咨，命尔辅臣。
腾有大计，储思唯亲。
辅臣稽首，对扬圣志。
惟断乃成，愿破群议。
皇穹隆赫，鉴兹至德。
风行万国，耸动蛮貊。
诞扬天声，四征弗克。
敌人震惊，稽颡寻盟。
遣使旁午，愿旋銮辂。
稽考旷古，且未曾睹。
帝曰休哉，大庆鼎来。
喧传九垓，疾如惊雷。
乃严法驾，乃饰次舍。
千舆万马，出疆以迓。
文母在远，雷剥曰舒。
六龙驾辇，陟巘嵩呼。
济彼洪流，天星翼舟。
微波聿收，瑞气横秋。
文母遄临，千官则仪。
欢声戴驰，霆震风飞。
銮车至止，幅璬咸喜。
丕照盛美，实天所启。
有汉高祖，安忍无亲。
与言分羹，实忝前闻。
有唐德宗，求之莫获。
莫享天心，实有惭德。
惟我皇上，圣孝绝纶。
念兹在兹，虞舜周文。
韪哉鸿休，卓绝殊尤。
二圣重欢，亿万斯秋。
究观自昔，发挥伟绩。
有颂有诗，以诏无极。
睠兹日月，宁容图绘。
小臣献颂，乐府是配。
望淮山硖石寺予幼年过此今十载矣
张耒（宋代）

十年落泊竟何成，人事纷纷几废兴。
今日扁舟淮上去，青山似与客相迎。
溪居叟
杜荀鹤（唐代）

溪翁居静处，溪鸟入门飞。早起钓鱼去，夜深乘月归。

见君无事老，觉我有求非。不说风霜苦，三冬一草衣。
东阳郡斋中诣南山招韦十（一作东阳郡斋书事）
钱起（唐代）

霁来海半山，隐映城上起。中峰落照时，残雪翠微里。

同心久为别，孤兴那对此。良会何迟迟，清扬瞻则迩。
暮相思
章美中（明代）

征帆日已远，回波不相待。
暝色孤峰来，故乡何处在。
日淡墟里烟，云尽天边海。
如何暮相思，坐令鬓容改。
读五贤传偶成五首 其五 咏潘岳
陈谟（明代）

阁道东，有大牛。王济鞅，裴楷鞧，和峤刺促不得休。

宁知投分寄石友，白首同归俱被收。牧羊酤酪俟伏腊，灌园舂税何所求。

夫人轻轩儿戏綵，天下乐，复有否。九卿司马安，通人和长舆。

巧宦信有之，用拙宁非诬。我思陶徵君，养素傲樊圃。

黄菊绕柴桑，清风满窗户。
西园夜饮
陈式琜（明代）

古树带烟萝，池塘生绿波。名花槛外见，修竹水边多。

名士持觞酌，佳人联袂歌。留连尽一石，休问夜如何。
和张十八秘书谢裴相公寄马
白居易（唐代）

齿齐臕足毛头腻，秘阁张郎叱拨驹。洗了颔花翻假锦，走时蹄汗蹋真珠。

青衫乍见曾惊否，红粟难赊得饱无。丞相寄来应有意，遣君骑去上云衢。
邻鸡
彭汝砺（宋代）

邻鸡号清晨，客子起长道。二仪久风雨，百里生泥潦。

高山险难登，钝马行欲倒。仆劳请休息，西北日尚杲。
家酿新熟每尝辄醉妻侄等劝令少饮因成长句以谕之
白居易（唐代）

君应怪我朝朝饮，不说向君君不知。身上幸无疼痛处，

瓮头正是撇尝时。刘妻劝谏夫休醉，王侄分疏叔不痴。

六十三翁头雪白，假如醒黠欲何为。
太常乐章三十首其十四亚献终献送神并奏理安
杨亿（宋代）

神之来兮风肃然，神之去兮升九天。
排凌兢兮还恍惚，羽旄纷兮萧芗燔。
秋日閒居十首 其一
张侃（宋代）

归来清净居，懒蹋红紫陌。有堂新翼然，远景疑界画。

暑气碍秋容，似觉眼界窄。墨云吹雨丝，顷刻入地尺。

水势沄沄来，岸流已拍拍。老杨湿根翠，稚菱污花白。

东港与西塍，了不见旧迹。阴阳反掌间，底事作灾阨。
洪景严枢密挽词二首
周必大（宋代）

丙制摛文压缙绅，三吴耀武见经纶。
桥留震泽居无扰，舟济沧经捷有神。
宥府嘉猷推乃后，陪都遗爱纪斯民。
多才多艺无多寿，此理凭谁问大钧。
寿黄贰守琮七言长律十六韵
龚敩（明代）

西浙澄波浸五湖，平江王气压三吴。故家礼乐新文运，泽国山河旧霸图。

昭代贤才誇奕世，中州清淑出名都。云高北海翻鹏翼，尘满南阳识凤雏。

群史六经那辍诵，万言九制不操觚。场中策对三千字，天上名传第几胪。

匹马春风行陇华，双旌夜月过延鄜。煌煌肘后悬金印，济济腰间绾玉符。

中部琴堂思抚字，上饶铃阁听传呼。溪山冰玉平安好，锦绣文章世代无。

童子何知亲较艺，老儒犹幸借嘘枯。九年已喜陪高义，一见真如谒大巫。

南极星辰光照室，重阳时节庆垂弧。芳馨杳蔼罗椿桂，翠碧交加映竹梧。

珠玉未须辞瓦砾，蘋蘩非敢荐潢污。寿觞欲折黄花泛，不与陶潜共酒徒。
送陈鄂州
周紫芝（宋代）

旧识君家小仲容，步兵今复此相同。谁教楚楚青云器，来照鬖鬖白雪翁。

庐阜故山休入望，武昌官柳正摇风。只应黄霸归朝日，已在天边尺一中。
偈颂一百一十七首 其四十
释绍昙（宋代）

人从雪峰来，接得乳峰信。报道古涧寒泉，涌出千丈飞雪。

推倒妙高台，掀翻乌石岭。松山土主冷地翻身，隐潭龙王梦中惊醒。

郎忙抖擞精神，念一道离怖畏真言，南无三满多，没驮喃，唵部龄，唵齿龄。

吽吽，急急如律令。三世诸佛立地听，梵语华言难改正。
次韵周敏卿秋兴三首
喻良能（宋代）

悠悠草根虫，鸣声近我床。
皎皎林间月，亦已照我墙。
感此动万虑，聊复举一觞。
何以侑我酒，清啸闻疏篁。
松下纵笔
陆游（宋代）

髯龙夭矫欲飞去，百尺苍藤罗络之。
应笑此翁才不进，故将老气起吾诗。
句
石东震（宋代）

门前碧蘸一溪斜，仿佛逃秦处士家。
颂古十八首
释宝印（宋代）

不疑不彻不失，片片春风狼籍。
至今江北江南，游子徒劳外觅。
休外觅，明如杲日黑如漆。
小雨
陆游（宋代）

小雨过岩扃，残云傍野亭。
花光相映发，莺语苦叮咛。
举酒和神气，弹琴悦性灵。
索居朋友绝，得句遗谁听？
送同年王粹公受代还朝
赵鼎臣（宋代）

昔年讲学城南馆，君馀二十我方冠。读书兀兀敝精神，刺口纷纷谈治乱。

集英赐第偶追随，慈孝题名容齿间。欲将步武踵夔龙，肯以功名论管晏。

一时意气若风狂，二纪光阴如梦幻。青眼全稀苦贱贫，白头太早伤忧患。

塞上逢迎心骨惊，尊前太息容颜换。哀哉田叔墓已拱，老矣朱公人所慢。

分甘位下莫相怜，赢得身强聊自谏。君去方趋魏阙朝，我归乍解军书绊。

河南河北地比邻，春后秋前花烂熳。兴来命驾岂吾难，会访蓝桥容一盼。